UNETTOMAT YÖT

Nukutko hyvin? Kunpa voisin vastata, että nukun, mutta minua usein vaivaa unettomuus. Siihen ei auta makeauninen, kuorsaava sänkykaveri, joka vieressäni nukkuu. Sänkyyn mennessä rupeaa eri asiat pyörimään mielessä, yleensä huolet, ja uni karkaa teille tietymättömille. Tai jos alkuyön on saanut nukuttua, hätkähtää hereille kolmen aikaan, ”suden hetkellä” ja siinäpä se sitten yö vaihtuu pitkien tuntien päästä aamuksi.

Olen vuosikausia kärvistellyt tämän asian kanssa, kunnes erään aamuyön tunteina, kun jälleen olin Jumalan eteen tuonut huolia ja murheita ja kantanut kaikki läheiseni Hänen eteensä, Jumala käänsikin ajatukseni toisaalle ja rupesin palauttamaan mieleeni hetkiä, jolloin olin kokenut Jumalan todellisen avun ja väliintulon, milloin missäkin asiassa. Kuinka täydellisen oikeaan aikaan apu oli aina saapunut.

Öisin olen aina hyvin vahvasti tuntenut, että Jumala on hereillä, ja vaikken saa vastauksia heti, olen saanut rauhan asiasta. Yön hiljaisina, unettomina hetkinä on aika kiittää ja rukoilla. Rukous- ja kiitosaiheita, ja rukousta tarvitsevia ihmisiä meidän kaikkien ympärillä, varmasti riittää. Ja kun me rukoilemme toisten puolesta, rakkaiden, tuttujen tai tuntemattomien, niin kannamme heidän elämäänsä suuremmille käsivarsille, niille, joiden varaan voi kaiken luottaa.

Rukouksen merkitystä ei pidä koskaan aliarvioida; unikin tulee paremmin, kun saa tyhjentää mielensä huolien repun yön hiljaisina hetkinä Jumalan kannettavaksi. Huoli muuttuu riemuksi, kun saa levätä Jumalan armon varassa ja tuntea Hänen läsnäolon lähellään.

Minä menen levolle ja nukahdan, sitten herään taas aamuun. Koko yön Herra suojelee minua. Ps.3:6

Makeita unia,

Elina Koivuniemi, lastenohjaaja